"Золотой глобус" - 2022 иаиааиз рыхьыӡқәа еилкаауп
Есышықәса ажьырныҳәамза алагамҭаз аԥхьахә анашьараз ауснагӡатә мҩаԥысуеит, иара "Оскар" ашьҭахь реиҳа иҳараку ԥхьахәны ишьоуп.
АҞӘА, ажьырныҳәа 11 - Sputnik. Иубилеитәу, 80-тәи акиноԥхьахә "Золотой глобус" ранашьараз аусмҩаԥгатә мҩаԥысит Лос-Анџьелес. Аусмҩаԥгатә ишиашоу ицо аефир ала иднарбон ателеканал NBC.
Иреиӷьу драмоуп ҳәа иакаан Стивен Спилберг ифильм "Фабельманы", иреиӷьу акомедиа - "Банши Иниширина" (Мартин Макдон). Иара убасгьы Спилберг иреиӷьу арежиссиор ҳәа ихьӡ ҳәан, Макдон – иреиӷьу асценарист ҳәа.
2022 шықәсазы иреиӷьу мультфильмны иршьеит "Пиноккио" (Гильермо дель Торо), иреиӷьу адраматә сериал - "Дом дракона", иреиӷьу асериал маҷ – "Белый лотос".
Бжьыҭарала иреиӷьу адраматә актриса ҳәа далырхит Кеит Бланшетт (афильм "Тар"), иреиӷьу адраматә сериал актриса – Зендеиа (асериал "Эйфориа"). Амиузикл ма акомедиа иреиӷьу актрисацәаны рыӡбахә рҳәеит Мишель Иео ("Все везде и сразу"), Кинта Брансон ("Начальная школа "Эбботт").
Иреиӷьу адраматә актиорса ҳәа далкаауп Остин Батлер (рок-н-ролл ашәаҳәаҩ Елвис Пресли ироль анагӡараз), иреиӷьу адраматә сериал актиор – Кевин Костнер ("Йеллоустоун"), амиузикл ма акомедиа иреиӷьу актиор ҳәа иӡбахә рҳәеит Колин Фаррелл ("Банши Инишерина").